《哭大愚吕公》
宋代·汪大章

一封朝奏夕南迁，抖搂精神笑出关。
只有诗书来眼底，更无侪出敢通函。
圣恩宽大时时降，天意难明特地悭。
鬻药买田非立异，甘心只作林泉计。
所求於世如斯尔，造物云何降毒厉。
嗟哉我公虽下世，万古千秋未尝逝。
家庭学问诚难继，我公超道独能诣。
日月有光还有翳，行人潸然咸出涕。
嗟哉我公虽下世，万古千秋未尝逝。
往年苍天夭伯氏，归咎云发千圣秘。
迁客萧寺得羁寄，未知曷犯苍天意。
嗟哉我公虽下世，万古千秋未尝逝。

作者简介：婺州金华人，字时晦，号约叟。汪大度弟。从吕祖谦游，祖谦弟吕祖俭卒，时距秋试才四日，乃舍之就道，护丧以归。兄弟皆以义著闻。